**პატივცემულო აპლიკანტებო,**

შოთა რუსთაველის ეროვნული სამეცნიერო ფონდი 2011 წლიდან მოყოლებული ყოველწლიურად ატარებს სამ ძირითად კონკურსს: გამოყენებითი კვლევებისათვის სახელმწიფო სამეცნიერო გრანტების, ფუნდამენტური კვლევებისათვის სახელმწიფო სამეცნიერო გრანტებისა და უცხოეთში მოღვაწე თანამემამულეთა მონაწილეობით ერთობლივი კვლევებისათვის სახელმწიფო სამეცნიერო გრანტების კონკურსს. აღნიშნული კონკურსები წარმოადგენს ფონდის მთავარ და უმნიშვნელოვანეს ინსტრუმენტს სამეცნიერო კვლევების დაფინანსების კუთხით და, შესაბამისად, ფონდი განსაკუთრებულად ზრუნავს მათი მაღალ დონეზე ადმინისტრირებისათვის.

ფონდი ითვალისწინებს რა კონკურსანტთა წინადადებებს ისევე, როგორც ანალოგიური ფონდების გამოცდილებას, წლიდან წლამდე ხვეწს საკონკურსო დებულებებს. კონკურსების მარეგულირებელ იურიდიულ დოკუმენტებში დეტალურად არის გაწერილი კონკურსში მონაწილეობის პირობები, შესაძლებლობები და შეზღუდვები. სამწუხაროდ, წინა კონკურსების გამოცდილებით, პროექტების ნაწილი სრულყოფილად არ ითვალისწინებს საკონკურსო მოთხოვნებს, რის გამოც იხსნება კონკურსიდან.

ამგვარი არასასურველი შედეგის თავიდან ასაცილებლად გთავაზობთ, გაეცნოთ იმ **გავრცელებული შეცდომების ჩამონათვალს,** რომლებიც შესაძლოა გახდეს ფონდის სამეცნიერო საბჭოს მიერ პროექტების კონკურსებიდან მოხსნის საფუძველი.

**1. ერთდროულად ორზე მეტ პროექტში ძირითადი პერსონალის სტატუსით მონაწილეობა ან ერთზე მეტი პროექტის სამეცნიერო ხელმძღვანელობა**

ზემოხსენებულ სამ კონკურსში როგორც წარსადგენ, ასევე მიმდინარე (დაფინანსებულ) ჯამში ორზე მეტ პროექტში მონაწილეობა ან ერთზე მეტი პროექტის სამეცნიერო ხელმძღვანელობა დაუშვებელია. სხვა სიტყვებით:

- მეცნიერს, თუ ის არ მონაწილეობს რომელიმე მიმდინარე პროექტში ან მონაწილეობს, მაგრამ პროექტი სრულდება 2015 წლის 1 ივნისამდე, შეუძლია ჩაერთოს ორ ახალ პროექტში, მათ შორის ერთში - სამეცნიერო ხელმძღვანელის სტატუსით;

- მეცნიერს, თუ ის მონაწილეობს (თუმცა არ ხელმძღვანელობს) ერთ მიმდინარე პროექტში, რომელიც დასრულდება 2015 წლის 31 მაისზე გვიან, შეუძლია ჩაერთოს კიდევ ერთ ახალ პროექტში როგორც სამეცნიერო ხელმძღვანელის, ასევე რიგითი ძირითადი პერსონალის სტატუსით;

- მეცნიერს, თუ ის ხელმძღვანელობს მიმდინარე პროექტს, რომელიც დასრულდება 2015 წლის 31 მაისზე გვიან და ამავე დროს სხვა მიმდინარე პროექტში არ მონაწილეობს, შეუძლია იყოს რომელიმე ახალი პროექტის რიგითი ძირითადი პერსონალი;

- მეცნიერს, თუ ის მონაწილეობს ორ მიმდინარე პროექტში, რომელიც დასრულდება 2015 წლის 31 მაისზე გვიან, აღარ შეუძლია ახალ პროექტში მონაწილეობა.

შენიშვნა: პროექტებში მონაწილეობის აღნიშნული შეზღუდვა ეხება მხოლოდ გამოყენებითი კვლევებისათვის სახელმწიფო სამეცნიერო გრანტების, ფუნდამენტური კვლევებისათვის სახელმწიფო სამეცნიერო გრანტებისა და უცხოეთში მოღვაწე თანამემამულეთა მონაწილეობით ერთობლივი კვლევებისათვის სახელმწიფო სამეცნიერო გრანტების კონკურსებს. დამხმარე პერსონალზე მსგავსი შეზღუდვები არ ვრცელდება.

**2**. **პროექტის სამეცნიერო ხელმძღვანელს არ გააჩნია დოქტორის ან მასთან გათანაბრებული სამეცნიერო/აკადემიური ხარისხი**

**3. პროექტში ძირითადი პერსონალის სტატუსით მონაწილეობს ბაკალავრი, რომელსაც არ აქვს მაგისტრანტის სტატუსი**

აღნიშნული შეზღუდვა ეხება ფუნდამენტური კვლევებისათვის სახელმწიფო სამეცნიერო გრანტებისა და გამოყენებითი კვლევებისათვის სახელმწიფო სამეცნიერო გრანტების კონკურსებს.

**4. პროექტის წამყვანი ან თანამონაწილე ორგანიზაციის რანგში მონაწილეობს შ.პ.ს. ან საქვეუწყებო დაწესებულება**

აღნიშნული შეზღუდვა არ ეხება უნივერსიტეტებს.

**5. პროექტის წამყვანი ან თანამონაწილე ორგანიზაციის რანგში მონაწილეობს იურიდიული პირი, რომლის წესდებაც არ ითვალისწინებს სამეცნიერო-კვლევით საქმიანობას**

**6. პროექტის წლიური ბიუჯეტი დასაშვებს აღემატება**

- ფუნდამენტური კვლევებისათვის სახელმწიფო სამეცნიერო გრანტებისა და უცხოეთში მოღვაწე თანამემამულეთა მონაწილეობით ერთობლივი კვლევებისათვის სახელმწიფო სამეცნიერო გრანტების კონკურსში პროექტის წლიური ბიუჯეტი არ უნდა აღემატებოდეს 50 000 ლარს;

- გამოყენებითი კვლევებისათვის სახელმწიფო სამეცნიერო გრანტების კონკურსში ფონდიდან წლიურად მოთხოვნილი თანხა არ უნდა აღემატებოდეს 100 000 ლარს.

**7.ზედნადები თანხები აღემატება ფონდიდან მოთხოვნილი დაფინანსების 10%-ს.**

**8. საპროექტო წინადადების დამტკიცებული ფორმები არ არის დაცული**

- სრულად ან ნაწილობრივ აღრეულია, მაგალითად, ფუნდამენტური კვლევებისა და გამოყენებითი კვლევების შესაბამისი საპროექტო წინადადების ფორმები

- საპროექტო წინადადება მომზადებულია ძველი ფორმების მიხედვით

- დაუსათაურებელია საპროექტო წინადადების პარაგრაფები

- აღრეულია ინგლისურენოვანი და ქართულენოვანი ტექსტები

- პროექტის ინგლისურენოვანი ან ქართულენოვანი ვერსია არ არის ატვირთული

- პროექტში ჩართულია სარეკომენდაციო წერილები

- პროექტში გამოტოვებულია რომელიმე პარაგრაფი, მაგალითად, ფუნდამენტური კვლევებისა ან გამოყენებითი კვლევების შესაბამის საპროექტო წინადადებას აკლია პარაგრაფი პროექტის მართვის შესახებ

- საპროექტო წინადადება შეიცავს ბიუჯეტის ცხრილს, რომელიც განსხვავდება ბაზაში შევსებული ბიუჯეტისაგან

**ბუნებრივია, ჩამონათვალი არ არის სრული და, შესაბამისად, მოგიწოდებთ პროექტის წარდგენამდე ზედმიწევნით გაეცნოთ სათანადო კონკურსის პროგრამასა და წესს.**

**გისურვებთ წარმატებას!**